Nem épül elektronikai hulladékfeldolgozó üzem Egerben
Az üzembe napi 4-5 kamionnal érkezett volna elektronikai hulladék.
– Sem a környéken lakók, sem az egriek nem akarták, hogy az elektronikai hulladékot lebontó üzem megvalósuljon a Vécseyvölgy utcában – mondta hétfő délután Mirkóczki Zita a Városi Szociális, Kulturális és Urbanisztikai bizottság elnöke, a Földvári Győző képviselővel közösen tartott sajtótájékoztatón. Emlékeztetett rá, hogy 2018-ban ők ketten voltak azok akik tiltakoztak a megvalósítás ellen, amelyet a polgármester most le is állított.

Egy múlt szerdán megjelent határozat szerint ugyanis Mirkóczki Ádám polgármester most – a veszélyhelyzetre tekintettel – közgyűlési hatáskörben eljárva megtagadta az elvi hozzájárulás kiadását a tervezett elektronikai hulladékfeldolgozó létesítéséhez. Pontosabban a határozatban Északkeleti külterületnek nevezett városrész szabályozási tervének módosításához, amely a megvalósításhoz lett volna szükséges. Egyébként a kérelmező cég, az Al-Cu Service Kft. Európai Uniós pályázatot nyert a vegyi- és elektrolitikus eljárással működő színesfém előállító üzem létrehozására. Ehhez – az előterjesztéshez csatolt dokumentumok szerint – korábban már a Borsod-Abaúj-Zemplén Megyei és a Heves Megyei katasztrófavédelmi igazgatóság is megadta az előzetes szakhatósági hozzájárulást, melyeket feltételekhez kötöttek.

– Az üzembe napi négy-öt kamion érkezett volna. Választási ígéret volt, hogy ez nem valósulhat meg, hiszen általa káros anyagok juthatnak a környezetbe. Ezzel most az ügy végére pont került – fogalmazott Földvári Győző önkormányzati biztos.
elektronikai hulladék hulladék